**Informatīvais ziņojums par ESAO Valsts uzņēmumu un privatizācijas prakses darba grupas rekomendāciju Latvijai ieviešanu**

Šis ziņojums ietver informāciju par Latvijas valsts institūciju paveikto, īstenojot Ekonomiskās sadarbības un attīstības organizācijas (ESAO) Valsts uzņēmumu un privatizācijas prakses darba grupas (turpmāk – darba grupa) rekomendāciju Latvijai, kuras ietvertas ESAO ziņojumā par korporatīvo pārvaldību Latvijā, ieviešanu. Solījums ieviest šīs rekomendācijas Latvijas valsts kapitālsabiedrību pārvaldībā ir Latvijas valsts izteiktā apņemšanās sarunu procesā par valsts iestāšanos ESAO un šis ziņojums kalpos kā Latvijas atskaites ziņojums darba grupai, lai novērtētu Latvijas progresu rekomendāciju un korporatīvās pārvaldības vadlīniju īstenošanā pēc Latvijas iestāšanās ESAO.

Šajā ziņojumā, sniedzot atsauces uz konkrētām darba grupas rekomendācijām, detalizēti aprakstīts Latvijas valsts institūciju paveiktais minētajos jautājumos.

1. **Rekomendācija Nr.1. Latvijai jāīsteno sava apņemšanās izveidot profesionālas padomes visās lielajās komerciāli orientētajās kapitālsabiedrībās, balstoties uz skaidrām valsts kapitālsabiedrību padomes locekļu atlases un nominācijas procedūrām.**

Latvijas Republikas iestāšanās sarunu procesā ar ESAO tika panākta vienošanās, ka tiks izveidotas padomes visās lielajās valsts kapitālsabiedrībās, kuras atbilst Publiskas personas kapitāla daļu un kapitālsabiedrību pārvaldības likumā norādītājiem padomes izveidošanas minimālajiem kritērijiem, izņemot veselības nozares valsts kapitālsabiedrības. Tādējādi Latvijas valsts apņēmās izveidot padomes divpadsmit lielajās valsts kapitālsabiedrībās, no kurām septiņās valsts kapitāla daļu turētājs ir Satiksmes ministrija, trijās – Finanšu ministrija, bet Ekonomikas ministrija un Zemkopības ministrija katra ir valsts kapitāla daļu turētāja vienai šādai kapitālsabiedrībai.  Valdes un padomes locekļu atlasi regulē Publiskas personas kapitāla daļu un kapitālsabiedrību pārvaldības likums (turpmāk - Pārvaldības likums) un Ministru kabineta 2015.gada 1.decembra noteikumi Nr.686 “Kārtība, kādā nominē kandidātus valdes un padomes locekļu amatiem kapitālsabiedrībās, kurās valstij kā dalībniekam (akcionāram) ir tiesības izvirzīt valdes vai padomes locekļus, un valdes locekļus valsts kapitālsabiedrībās, kurās ir izveidota padome” (turpmāk – noteikumi). Noteikumi paredz, ka vismaz pusei padomes locekļu (vai par vienu mazāk, ja padomē ir nepāra skaits padomes locekļu) jāatbilst neatkarīga padomes locekļa prasībām, t.i., pildot citus amatus, nav pakļauts kapitāla daļu turētāja norādījumiem, pēdējo triju gadu laikā nav bijis valdes loceklis vai sabiedrības kontrolieris tai pašā kapitālsabiedrībā vai tās atkarīgajā sabiedrībā, kapitālsabiedrībā, kurā ieņem padomes locekļa amatu, gūst ienākumus tikai par padomes locekļa amata pienākumu izpildi, pēdējo triju gadu laikā nav bijis ārējais revidents, kā arī dalībnieks, valdes loceklis vai darbinieks kapitālsabiedrībā, kas veic ārējā revidenta funkcijas kapitālsabiedrībai, kurā pilda padomes locekļa amatu. Visos padomju atlases un nominēšanas procesos tika izveidotas Nominācijas komisijas, kurās piedalījās pārstāvji no Pārresoru koordinācijas centra un kā neatkarīgie pārstāvji piedalījās pārstāvji no dažādām nevalstiskajām organizācijām, piemēram, Latvijas Darba devēju konfederācijas un citām. Ir sagatavotas arī Vadlīnijas kapitālsabiedrības valdes un padomes locekļu kandidātu atlasei un izvērtēšanai kapitālsabiedrībās, kurās valstij kā dalībniekam (akcionāram) ir tiesības izvirzīt valdes vai padomes locekļus. Turpmāk tiek sniegta īsa informācija par padomes izveidi un sastāvu katrā no kapitālsabiedrībām.

* 1. Zemkopības ministrijas turējumā esošās **AS “Latvijas valsts meži”** padome tika izveidota 2016.gada 11.jūlijā. Padome sastāv no pieciem padomes locekļiem, visi padomes locekļi atbilst neatkarīgu padomes locekļu prasībām.

Padomes priekšsēdētāja amatā iecelts Latvijas Valsts mežzinātnes institūta “Silava” direktors un vadošais pētnieks **Jurģis Jansons**, kurš ieguvis meža zinātņu doktora grādu, strādājis arī AS “Latvijas Valsts meži” centrālajā administrācijā.

Padomes locekļa amatā ievēlēts SIA "VMF Latvia" padomes loceklis **Mārtiņš Gaigals**, kurš iepriekš bijis AS “Latvijas Valsts meži” valdes loceklis, stratēģiskās attīstības vadītājs, padomnieks attīstības jautājumos, bijis SIA “Meža un koksnes produktu pētniecības un attīstības institūts” padomes loceklis.

Padomes locekļa amatā ievēlēts Meža īpašnieku biedrības valdes priekšsēdētājs **Arnis Muižnieks**, kurš bijis Valsts meža dienesta Mežu resursu daļas vadītājs.

Padomes locekļa amatā ievēlēta Latvijas Lauksaimniecības Universitātes rektore un ekonomikas zinātņu doktore **Irina Pilvere**. Iepriekš bijusi Latvijas Lauksaimniecības Universitātes Ekonomikas fakultātes dekāne, kā arī strādājusi par Lauku atbalsta dienesta direktori un Zemkopības ministrijas valsts sekretāra vietnieci.

Padomes locekļa amatā ievēlēts VAS “Latvijas gaisa satiksme” valdes loceklis **Elmārs Švēde**, bijis Valsts statistiskas skaitļošanas centra direktora vietnieks, strādājis arī VAS “Latvijas dzelzceļš” un AS “Latvijas Valsts meži” padomē, bijis  VAS “Valsts nekustamie īpašumi” valdes loceklis.

* 1. Ekonomikas ministrijas turējumā esošās **AS “Latvenergo”** padome tika izveidota 2016.gada 16.decembrī. **Padomes kandidātu atlasē** tika piesaistīts personāla atlases uzņēmums SIA “Fontes Executive Search”, kas veica mērķtiecīgu darba tirgus izpēti. Atbilstoši izvirzītajiem padomes locekļu kvalifikācijas kritērijiem, kopumā tika apzināti 536 kandidāti no vairākām nozarēm.  Konkursā uz a/s “Latvenergo” piecu padomes locekļu amatiem  kopumā pieteicās 80 pretendenti no 10 pasaules valstīm - Latvijas, Igaunijas, Lietuvas, Somijas, Dānijas, Vācijas, Zviedrijas, Slovākijas, Čīles un Ēģiptes. AS “Latvenergo” padomes locekļu nominācijas komisijā piedalījās arī pārstāvis no Baltijas korporatīvās pārvaldības institūta, kurš dalījās ar informāciju par starptautisko labo praksi, kā nodrošināt pēc iespējas profesionālāku nominācijas komisijas darbu un nominācijas procesu kopumā. Padome sastāv no pieciem padomes locekļiem, visi padomes locekļi atbilst neatkarīgu padomes locekļu prasībām.

Par padomes priekšsēdētāju tika ievēlēts **Andris Ozoliņš.** Viņšuzkrājis plašu pieredzi, strādājot vadošos amatos vairākās bankās (ilgstoši bijis DNB Nord bankas valdes priekšsēdētājs). Izstrādājis uzņēmumu restrukturizācijas plānus un vadījis to ieviešanu, kā rezultātā uzņēmumu pozīcijas tirgū ievērojami uzlabojušās. Pieredzi padomes locekļa darbā uzkrājis akciju sabiedrībā “Kredītinformācijas birojs”, akciju sabiedrībā “Reverta” un akciju sabiedrībā “Baltic International Bank”. Ieguvis maģistra grādu biznesa vadībā. Zināšanas dažādās ar uzņēmumu korporatīvo pārvaldību saistītās disciplīnās papildinājis Šveicē, Vācijā, Apvienotajā Karalistē un Dānijā.

Par padomes priekšsēdētāja vietnieku ievēlēts **Andris Liepiņš. Viņš** plašu profesionālo pieredzi guvis valsts pārvaldē un tās struktūrvienībās – Saeimā, Ekonomikas ministrijā un Latvijas Attīstības aģentūrā. Divus pēdējos gadus bijis valsts akciju sabiedrības “Starptautiskā lidosta “Rīga”” valdes priekšsēdētājs, kur vadījis uzņēmuma stratēģijas līdz 2036. gadam izstrādi un biznesa plānā akcionāru noteikto uzdevumu izpildi. Pieredzi padomes locekļa darbā guvis, strādājot akciju sabiedrības “Latvenergo” padomē no 2002.-2006. gadam, kā arī vadot akciju sabiedrības “AirBaltic Corporation” padomi. Ieguvis maģistra grādus sabiedrības vadībā, starptautiskajās attiecībās (Kolumbijas universitātē Ņujorkā, ASV) un biznesa vadībā..

**Padomē ievēlēta Baiba Anda Rubesa**. Viņa ir pieredzējusi starptautiska biznesa vadītāja naftas, gāzes, automašīnu ražošanas un telekomunikācijas nozarēs. Strādājusi Volkswagen Group Vācijā, Norvēģijas valsts uzņēmumā “Statoil ASA” kā korporatīvās sociālās atbildības vice-prezidente, “Statoil Azerbaijan” direktore sadarbībai ar valsts iestādēm un SIA “Latvija Statoil” izpilddirektore. Pieredzi padomes locekļa darbā guvusi, darbojoties vairāku banku padomēs. Šobrīd ir Baltijas valstu kopuzņēmuma akciju sabiedrības “RB Rail” valdes priekšsēdētāja un izpilddirektore. Ieguvusi bakalaura grādu politikas zinātnē Jorkas Universitātē Kanādā, kā arī saņēmusi Baltijas Korporatīvās pārvaldības institūta profesionālo padomes locekļa sertifikātu labā pārvaldībā.

**Padomē ievēlēts Mārtiņš Bičevskis. Viņš u**zkrājis plašu pieredzi vadošos amatos valsts pārvaldē – bijis Tieslietu un Finanšu ministrijās valsts sekretārs. Vadījis Pilsonības un migrācijas lietu pārvaldi un Latvijas komercbanku asociāciju. Šobrīd ir valsts akciju sabiedrības “Valsts Nekustamie īpašumi” padomes priekšsēdētājs un Latvijas Darba devēju konfederācijas viceprezidents (šī amata ietvaros aktīvi piedalās ar fiskālās un nodokļu politikas, kā arī valsts budžetu saistītu priekšlikumu izstrādē un virzīšanā valdībā, Saeimā un citās valsts pārvaldes institūcijās). Ieguvis jurista izglītību, kā arī Hārvardas Kenedija skolā guvis zināšanas krīzes situāciju vadībā..

**Padomē ievēlēts Martins Sedlackis.** Viņš uzkrājis plašu pieredzi guvis starptautiskā konsultāciju uzņēmumā (no 2006.gada līdz 2013.gadam strādājis par “Boston Consulting Group” (Čehija) projektu vadītāju), kura ietvaros izstrādājis biznesa attīstības plānu vienam no Eiropas vadošajiem enerģētikas uzņēmumiem. Kopš 2012.gada strādā akciju sabiedrības “Air Baltic Corporation” valdē, ir operatīvās vadības direktors un ir atbildīgs ne tikai par visiem praktiskajiem ar lidmašīnu reisiem saistītajiem procesiem, bet arī par sadarbību ar partnerorganizācijām un to dienestiem. 2014.gadā AirBaltic atzīta par punktuālāko aviosabiedrību pasaulē, kas apliecina ieviesto sistēmu un procesu efektivitāti. Ieguvis maģistra grādu starptautisko procesu vadībā, kā arī inženiera grādu ekonomikā..

* 1. Finanšu ministrijas turējumā esošās **VAS “Valsts nekustamie īpašumi”** padome tika izveidota 2016.gada 19.oktobrī. Padome šobrīd sastāv no diviem padomes locekļiem, drīzumā tiks izsludināts konkurss uz trešo padomes locekļa vietu.

Par padomes priekšsēdētāju ievēlēts **Mārtiņš Bičevskis** – atbilst neatkarīga padomes locekļa prasībām, ieguvis jurista izglītību, ir Latvijas Darba devēju konfederācijas viceprezidents, bijis Latvijas Komercbanku asociācijas prezidents, Tieslietu ministrijas un Finanšu ministrijas valsts sekretārs.

Par padomes locekli ievēlēta **Inta Komisare** – viņai ir vairāk nekā 20 gadu pieredze publiskā sektora finansiālās darbības un finanšu pārvaldības jomā, tajā skaitā vadot pašvaldību kapitālsabiedrību pārvaldības procesu. Šobrīd pilda Finanšu ministrijas Pašvaldību finansiālās darbības uzraudzības un finansēšanas departamenta direktores pienākumus.

* 1. Finanšu ministrijas turējumā esošās **VAS “Augstsprieguma tīkls”** padome tika izveidota 2016.gada 18.oktobrī. Padome sastāv no trīs padomes locekļiem, no tiem divi atbilst neatkarīga padomes locekļa prasībām.

Par padomes priekšsēdētāju ievēlēts inženierzinātņu doktors **Vilnis Krēsliņš**, kurš jau 9 gadus ir Latvijas Elektroenerģētiķu un Energobūvnieku asociācijas valdes priekšsēdētājs, savukārt kopš 2002. gada – Rīgas Tehniskās universitātes Valsts eksaminācijas komisijas priekšsēdētājs. Iepriekš darbojies Fizikālās enerģijas institūtā, bijis arī Igaunijas – Latvijas – Lietuvas kopuzņēmuma SIA “Baltijas energosistēmu dispečeru centrs "DC Baltija"" direktors.

Par padomes locekli ievēlēta ekonomikas zinātņu doktore **Olga Bogdanova**, viņai ir vairāk nekā 10 gadu pieredze darbā valsts pārvaldē, šobrīd viņa ieņem Ekonomikas ministrijas Enerģijas tirgus un infrastruktūras departamenta direktores amatu, viņa bijusi gan valsts sekretāra vietnieka enerģētikas jautājumos pienākumu izpildītāja, gan Enerģijas tirgus nodaļas vadītāja.

Par padomes locekli ievēlēts ekonomikas zinātņu doktors **Jurijs Spiridonovs**, šobrīd ieņem finanšu ministres padomnieka stratēģiskajos jautājumos amatu. J. Spiridonovam ir vairāk nekā 10 gadu pieredze darbā valsts pārvaldē, tostarp kā valsts sekretāra vietniekam Vides aizsardzības un reģionālās attīstības ministrijā un Ekonomikas ministrijā, pamatā saistībā ar enerģētikas un vides politikas jautājumiem.

* 1. Finanšu ministrijas turējumā esošās **VAS “Latvijas Loto”** padome tika izveidota 2016.gada 23.decembrī. Padome sastāv no trīs padomes locekļiem, no tiem divi atbilst neatkarīga padomes locekļa prasībām.

Par padomes priekšsēdētāju ievēlēts **Nils Sakss**, viņš ieguvis maģistra grādus ekonomikā un fizikā, 13 gadu pieredze vadošos amatos valsts institūcijās, kas atbildīgas par politikas plānošanu, kā arī pieredze lielu projektu vadībā. Kā eksperts viņš sniedzis savas zināšanas par fiskālās jomas jautājumiem arī dažādās institūcijās ārvalstīs. Šobrīd Nils Sakss ir Finanšu ministrijas Fiskālās politikas departamenta direktors.

Par padomes priekšsēdētāja vietnieci ievēlēta **Antra Duntava**, viņa ieguvusi maģistra grādu ekonomikā, līdzšinējā pieredze saistīta ar finanšu vadības un grāmatvedības, IT pārraudzības investīciju pārvaldīšanas un risku vadības jautājumiem apdrošināšanas sabiedrībās, bijusi valdes locekle VAS “Starptautiskā lidosta “Rīga””, 8 gadus viņa pildījusi arī apdrošināšanas sabiedrības valdes locekļa pienākumus SIA ”SE Sampo Life Insurance Baltic”.

Par padomes locekli ievēlēts ekonomikas zinātņu doktors **Ingars Eriņš**, viņa darbapieredze saistīta ar publiski atvasinātas personas un dažādu kapitālsabiedrību vadību un pārraudzību. Kopš 2009. gada I. Eriņš ieņem finanšu prorektora amatu Rīgas Tehniskajā universitātē (RTU), kā arī kopš 2013. gada ieņem RTU asociētā profesora amatu. Savukārt kopš 2014. gada pilda arī Fiskālās disciplīnas padomes priekšsēdētāja vietnieka pienākumus.

* 1. Satiksmes ministrijas turējumā esošās **VAS “Starptautiskā lidosta „Rīga””** padome tika izveidota 2016.gada 17.maijā. Padome sastāv no trīs padomes locekļiem, kuri atbilst neatkarīga padomes locekļa prasībām.

Par padomes priekšsēdētāju ievēlēts **Juris Kanels**, absolvējis Latvijas Universitātes Ekonomikas fakultāti, iegūstot augstāko ekonomisko izglītību rūpniecības plānošanas specialitātē. Līdzšinējā darba pieredze – padomes loceklis, administratīvais prorektors un Starptautisko sakaru daļas vadītājs AS “Transporta un sakaru institūts”, bijis valdes loceklis VAS “Latvijas gaisa satiksme” un VAS “Starptautiskā lidosta “Rīga””, VAS “Starptautiskā lidosta “Rīga”” padomes loceklis, “Latvijas Investīciju un attīstības aģentūra” direktors. Strādājis Ārlietu ministrijā, bijis ārkārtējais un pilnvarotais vēstnieks LR vēstniecībā Beļģijā, Nīderlandē, Luksemburgā un NATO.

Par padomes locekli ievēlēts **Raitis Nešpors**, ieguvis profesionālo maģistra grādu uzņēmējdarbības vadībā un iestāžu un organizāciju vadībā Rīgas Ekonomikas augstskolā, Latvijas banku augstskolā iegūts bakalaura grāds finansēs. Līdzšinējā darba pieredze – SIA “EAST-WEST TRANSIT” finanšu direktors, bijis SIA “OCTO” rīkotājdirektors, SIA “Lasco Investment” valdes priekšsēdētājs, SIA “Resolution” valdes priekšsēdētājs, SIA “Neste Latvija” finanšu direktors un valdes loceklis.

Par padomes locekli ievēlēts **Tālis Linkaits**, absolvējis Latvijas Universitātes Ekonomikas fakultāti, iegūstot ekonomista diplomu. Līdzšinējā darba pieredze – Valsts reģionālās attīstības aģentūra, VASAB sekretariāta vadītājs, bijis konsultants, projektu vadītājs attīstības sadarbības projektos Serbijā, Melnkalnē, Alžīrijā, Lībijā, Moldovā, Kosovā, bijis AS “Air Baltic Corporation” padomes loceklis, AS “Latvenergo” padomes loceklis, VAS “Latvijas kuģniecība” valsts pilnvarnieks. Ir Latvijas Ekonomiskās attīstības foruma valdes priekšsēdētājs.

* 1. Satiksmes ministrijas turējumā esošās **VAS “Latvijas Pasts”** padome tika izveidota 2016.gada 18.maijā. Padome sastāv no trīs padomes locekļiem, kuri atbilst neatkarīga padomes locekļa prasībām.

Par padomes priekšsēdētāju ievēlēts **Aigars Vītols**, ieguvis profesionālo maģistra grādu uzņēmējdarbības vadībā Rīgas Starptautiskajā ekonomikas un biznesa administrācijas augstskolā. Bijis SIA “Abonēšanas un piegādes centrs “Diena”” padomes priekšsēdētāja vietnieks, VAS “Latvijas Pasts” valdes priekšsēdētājs, valdes loceklis, valdes padomnieks, Tehniskās vadības departamenta direktors. Tāpat bijis SIA “Buprocon” valdes loceklis, strādājis par SIA “MailMaster” un SIA “Elektroniskais pasts” direktoru padomes locekli, A/S “IT Latvija” padomes priekšsēdētāju, A/S “Latvijas Pasta pakalpojuma tīkls” direktoru padomes locekli.

Par padomes locekli ievēlēts **Andris Ikvilds** ieguvis maģistra grādu saimnieciskās darbības uzskaites un kontroles specialitātē Latvijas Universitātē. Esošā darba pieredze – Rīgas domes Plānošanas, iepirkumu un kontroles daļas galvenais eksperts finanšu jautājumos. Darba pieredze bijusi – valdes loceklis SIA “ElGoo Tech”, strādājis VAS “Latvijas Pasts” dažādos amatos – Iekšēja audita un kvalitātes departamenta direktors, Iekšējā audita dienesta direktors, kontroles daļas vadītājs. Tāpat bijis AS “Paritāte banka” galvenā grāmatveža vietnieks, A/S “Latvijas Unibanka” Iekšējā audita nodaļas vadītājs.

Par padomes locekli ievēlēts **Andris Nātriņš,** ieguvis profesionālā maģistra grādu filozofijā, Latvijas Universitātē, studējis doktora studiju biznesa vadībā starpaugstskolu (Banku augstskola, Rīgas Starptautiskās ekonomikas un biznesa administrācijas augstskolu, Stokholmas Ekonomikas augstskolu Rīgā) programmā. Esošā darba pieredze – Banku augstskolas Pētniecības direktors, kā arī valdes loceklis SIA “Komercdarbības un finanšu pētniecības aģentūra, nodibinājuma “Banku augstskolas biznesa un finanšu pētniecības centrs” valdes priekšsēdētājs. Darba pieredze no 1997. līdz 2006.gadam - A/S “Latvijas Krājbanka” - valdes priekšsēdētājs, valdes loceklis.

* 1. Satiksmes ministrijas turējumā esošās **VAS “Latvijas autoceļu uzturētājs”** padome tika izveidota 2016.gada 20.maijā. Padome sastāv no trīs padomes locekļiem, no tiem divi atbilst neatkarīga padomes locekļa prasībām.

Par padomes priekšsēdētāju ievēlēts **Uldis Reimanis**, ieguvis sociālo zinātņu maģistra grādu tiesību zinātnēs Latvijas Universitātes Juridiskajā fakultātē, kā arī iegūta jurista augstākā profesionālā izglītība Latvijas Universitātes Juridiskajā fakultātē un ekonomista augstākā profesionālā izglītība Latvijas Universitātes Ekonomikas fakultātes Finanšu un kredīta specialitātē. Šobrīd ir Satiksmes ministrijas valsts sekretāra vietnieks. Ir bijis vairāku valsts kapitālsabiedrību – VAS “Latvijas Valsts ceļi”, VAS “Starptautiskā lidosta “Rīga””, VAS “Latvijas dzelzceļš”, VAS “Latvijas Pasts” kapitāla daļu turētāja pārstāvis. Ir bijis padomes loceklis AS “Latvijas autoceļu uzturētājs” un VAS “Latvijas Valsts radio un televīzijas centrs”. Strādājis VAS “Valsts nekustamie īpašumi” valdes locekļa amatā.

Par padomes locekli ievēlēts **Ivars Pāže,** ieguvis sociālo zinātņu maģistra grādu ekonomikā Latvijas Universitātē, kā arī bakalaura grādu statistikā Latvijas Valsts Universitātes Ekonomikas un vadības fakultātē. Esošā darba pieredze – SIA “Ritošā sastāva serviss” valdes loceklis un līgumdarbs VAS “Latvijas Valsts ceļi” valdes padomnieka amatā. Darba pieredze VAS “Latvijas Valsts ceļi” valdes priekšsēdētāja amatā, SIA “Investīciju projekti” valdes priekšsēdētāja amatā, bijis AS “Ventbunkers” – valdes priekšsēdētājs. Bijis SIA “Ventspils Nafta terminālis” un AS “Ventspils Nafta” padomes loceklis.

Par padomes locekli ievēlēts **Normunds Narvaišs**, ieguvis inženiera mehāniķa augstāko izglītību Rīgas Politehniskā institūta Mehānikas un mašīnbūves fakultātē. Darba pieredze: VSIA “Autotransporta direkcija” valdes priekšsēdētājs, valdes loceklis, SIA “Dobeles autobusu parks” rīkotājdirektors un valdes loceklis.

* 1. Satiksmes ministrijas turējumā esošās **VAS “Latvijas dzelzceļš”** padome tika izveidota 2016.gada 22.jūlijā. Padome sastāv no trīs padomes locekļiem, kuri atbilst neatkarīga padomes locekļa prasībām.

Par padomes priekšsēdētāju ievēlēts **Ansis Zeltiņš**, viņš ieguvis maģistra grādu biznesa vadībā Salfordas universitātē, Mančestrā, Apvienotajā Karalistē, kā arī Latvijas Jūras akadēmijā iegūts profesionālais bakalaura/maģistra grāds jūras transportā. Šobrīd ieņem VAS “Latvijas Jūras administrācija” valdes priekšsēdētāja padomnieka amatu. Iepriekšējā darba pieredze - Latvijas Republikas patstāvīgā pārstāvniecība ES, Satiksmes ministrijas transporta nozares padomnieks (jūras un iekšējo ūdeņu transports), SIA “LSC Shipmanagement” direktors – valdes priekšsēdētājs, SIA “LSC Marine training” valdes loceklis, VAS “Latvijas jūras administrācija” valdes priekšsēdētājs.

Par padomes locekli ievēlēts **Rodžers Jānis Grigulis**, ieguvis maģistra grādu sociālo zinātņu vadībzinātnēs Latvijas Universitātē. Līdzšinējā darba pieredze - SIA “Comperio” valdes loceklis, līdzdarbojies starptautisku investīciju un attīstības projektu piesaistē un īstenošanā loģistikas un starptautiskās tirdzniecības jomā, sadarbojoties ar Tuvo Austrumu, NVS, Latīņamerikas un ASV partneriem.

Par padomes locekli ievēlēts inženierzinātņu doktors lauksaimniecības inženierzinātnē **Aigars Laizāns**. Šobrīd ir Latvijas Lauksaimniecības Universitātes studiju prorektors, Senāta loceklis, asociētais profesors. Iepriekšējā darba pieredze - Latvijas Lauksaimniecības Universitātes Valdekas Biznesa un tehnoloģiju inkubatora direktors, bijis AS “Preses nams” pirmais viceprezidents, komercdirektors.

* 1. Satiksmes ministrijas turējumā esošās **VAS “Ceļu satiksmes drošības direkcija”** padome tika izveidota 2016.gada 4.novembrī. Padome sastāv no trīs padomes locekļiem, no kuriem divi atbilst neatkarīga padomes locekļa prasībām.

Par padomes priekšsēdētāju ievēlēts **Juris Bērziņš**, ieguvis augstāko izglītību Latvijas Universitātes Ekonomikas fakultātes grāmatvedības, kontroles un saimnieciskās darbības analīzes specialitātē. Bijis SIA “Latvijas Propāna gāze” valdes loceklis, VAS “Latvijas Pasts” valdes loceklis, VAS “Ceļu satiksmes drošības direkcija” valdes loceklis, Rīgas Domes Finanšu departamenta Pašvaldības ieņēmumu pārvaldes Nodokļu metodoloģijas nodaļas vadītājs, Rīgas Domes Finanšu departamenta direktora vietnieks.

Par padomes locekli ievēlēts **Kristiāns Godiņš**, ieguvis Latvijas Universitātē politikas zinātņu maģistra grādu. Šobrīd ir Valsts SIA “Autotransporta direkcija” valdes priekšsēdētājs. Iepriekšējā darba pieredze - Kurzemes plānošanas reģiona administrācijas vadītājs, Kurzemes reģiona attīstības aģentūras vadītāja vietnieks/vadītājs.

Par padomes locekli ievēlēts **Andris Ķēniņš**, ieguvis profesionālo maģistra grādu jurisprudencē Latvijas Universitātē. Šobrīd ir Nacionālās elektronisko plašsaziņas līdzekļu padomes (NEPLP) Sekretariāta vadītājs. Iepriekšējā darba pieredze – VSIA “Latvijas Nacionālā opera” Administratīvā departamenta vadītājs, VSIA “Latvijas Televīzija” valdes loceklis, VSIA “Latvijas Televīzija” Juridiskās daļas vadītājs.

* 1. Satiksmes ministrijas turējumā esošās **VAS “Latvijas gaisa satiksme”** padome tika izveidota 2016.gada 22.novembrī. Padome sastāv no trīs padomes locekļiem, no kuriem divi atbilst neatkarīga padomes locekļa prasībām.

Par padomes priekšsēdētāju ievēlēts **Dins Merirands,** ieguvis sociālo zinātņu maģistra grādu tiesību zinātnē, humanitāro zinātņu maģistra grādu Baltijas jūras reģiona studijās. Šobrīd ieņem Satiksmes ministrijas valsts sekretāra vietnieka nozaru jautājumos amatu un ir SIA “Eiropas dzelzceļa līnijas” valdes loceklis. Iepriekšējā darba pieredze – Ekonomikas ministrijas Enerģētikas departamenta direktors, direktora vietnieks, Ekonomikas ministrijas Enerģētikas departamenta Enerģijas tirgus nodaļas vadītājs.

Par padomes locekli ievēlēts **Edmunds Beļskis,** ieguvis sociālo zinātņu maģistra grādu, inženierzinātņu maģistra grādu mašīnbūves tehnoloģijās. Šobrīd ieņem Vides aizsardzības un reģionālās attīstības ministrijas valsts sekretāra vietnieka informācijas un komunikācijas tehnoloģiju jautājumos amatu, kā arī ir AS VRC “Zasulauks” padomes loceklis. Iepriekšējā darba pieredze – Satiksmes ministrijas Sakaru departamenta direktors, VAS “Latvijas Pasts” kapitāla daļu turētāja pārstāvis, VAS “Latvijas gaisa satiksme” mācību centra valdes loceklis, Ekonomikas ministrijas Uzņēmējdarbības un rūpniecības departamenta direktors, Valsts aģentūras “Latvijas Nacionālais akreditācijas birojs” direktors, SIA “Personāla Sertifikācijas institūts” direktors.

Par padomes locekli ievēlēta **Zinta Zālīte-Rukmane**, ieguvusi jurista grādu tiesību zinātnēs. Šobrīd ir VAS “Latvijas Pasts” Personāla vadības departamenta direktore. Iepriekšējā darba pieredze – VAS “Latvijas Pasts” valdes padomniece, zvērināta advokāte, Satiksmes ministrijas valsts sekretāra vietniece, VAS “Latvijas gaisa satiksme” valdes priekšsēdētāja, Sertificēta maksātnespējas procesa administratore, Valsts aģentūras “Maksātnespējas administrācija” Finanšu departamenta direktore, SIA “Audita un konsultāciju sabiedrība “SENSO”” direktore.

* 1. Satiksmes ministrijas turējumā esošās **VAS “Pasažieru vilciens”** padome tika izveidota 2016.gada 30.decembrī. Padome sastāv no trīs padomes locekļiem, kuri atbilst neatkarīga padomes locekļa prasībām.

Par padomes priekšsēdētāju ievēlēts **Sandis Šteins**, ieguvis sociālo zinātņu maģistra grādu tautsaimniecībā Latvijas Universitātes Ekonomikas un vadības fakultātē, bakalaura grāds Biznesa administrācijā Rīgas Starptautiskā Ekonomikas un Biznesa administrācijas koledžā. Šobrīd ieņem SIA “Rimi Latvija” hipermārketu direktora amatu. Iepriekšējā darba pieredze – SIA “Tirdzniecības nams “Kurši”” valdes priekšsēdētājs; AAS “BALTA”, valdes priekšsēdētājs; SIA “Statoil Fuel&Retail Latvia” viceprezidents; SIA “Latvija Statoil” izpilddirektors, Finanšu un kontroles departamenta vadītājs, Iekšējās kontroles daļas vadītājs; AS “Preses nams” Grāmatu apgāda vadītājs.

Par padomes locekli ievēlēta **Inta Liepa**, ieguvusi maģistra grādu tiesību zinātnē Rīgas Juridiskajā augstskolā, bakalaura grādu tiesību zinātnē Konkordijas Starptautiskā universitātē Igaunijā, kā arī iegūts korporatīvās pārvaldības sertifikāts Baltijas Korporatīvās pārvaldības institūtā. Šobrīd ir VAS “Latvijas Pasts” valdes padomniece. Iepriekšējā darba pieredze – Finanšu ministrijas Juridiskā departamenta direktore, Satiksmes ministrijas Investīciju departamenta direktora vietniece.

Par padomes locekli ievēlēta **Lita Kalniņa**, ieguvusi jurista kvalifikāciju Latvijas Universitātes Juridiskās fakultātes tiesību zinātņu studiju programmā. Iepriekšējā darba pieredze – SIA “BME Trading” juriste; SIA “Latvijas Garantiju aģentūra” valdes priekšsēdētāja, valdes locekle; VAS “Latvijas eksportkredīts” prezidente, valdes locekle, juriste.

1. **Rekomendācija Nr.2. Latvijai jāturpina iesāktais progress valsts kapitālsabiedrību pārvaldības funkcijas stiprināšanā, veicot noteiktus pasākumus Publiskas personas kapitāla daļu un kapitālsabiedrību pārvaldības likuma efektīvai ieviešanai. Tam jāietver valsts kapitālsabiedrību vidēja termiņa darbības stratēģiju izstrāde, saskaņošana un izpildes novērtēšana, sadarbojoties nozaru ministrijām ar koordinācijas institūciju, tai skaitā skaidri nosakot finanšu un nefinanšu mērķus, kā arī jānodrošina turpmāko konsolidēto gada pārskatu par valsts kapitāla daļām un valsts kapitālsabiedrībām izstrāde.**

**2.1.** Atbilstoši Pārvaldības likuma 22.pantam koordinacijas institūcija ir atbildīga par Konsolidētā gada pārskata par valsts kapitāla daļām un valsts kapitālsabiedrībām izstrādi. Konsolidētais gada pārskats par valsts kapitāla daļām un valsts kapitālsabiedrībām par 2015.gadu sagatavots un 2016.gada 9.novembrī publicēts Pārresoru koordinācijas centra interneta vietnē [www.pkc.gov.lv](http://www.pkc.gov.lv). Pašlaik turpinās darbs pie pārskata tulkošanas, lai nodrošinātu pārskata publisku pieejamību arī angļu valodā.

Izstrādes stadijā ir arī mājas lapa, kurā būs pieejama datubāze ar valsts kapitālsabiedrību finanšu datiem. Tā nodrošinās iespēju iegūt apkopotus datus dažādu kapitāldaļu turētāju griezumā, nodrošinās to salīdzināmību, tai skaitā, grafiski.

**2.2. Valsts kapitālsabiedrību vidēja termiņa darbības stratēģiju izstrāde.**

Koordinācijas institūcija no 2016.gada 1.janvāra ir uzsākusi valsts kapitālsabiedrību vidēja termiņa darbības stratēģiju izvērtēšanu, tai skaitā novērtējot finanšu mērķu un nefinanšu mērķu savstarpējo saskaņotību un kapitālsabiedrības plānotās darbības stabilitāti un ilgtspējību. Gandrīz puse jeb 29 no 67 valsts kapitālsabiedrībām bija izstrādājušas un saskaņojušas ar kapitāla daļu turētājiem savas darbības stratēģijas līdz 2016.gada 1.janvārim, tādēļ šajos gadījumos netiek paredzēta obligāta tūlītēja jaunas stratēģijas izstrāde vai esošās stratēģijas precizēšana. Koordinācijas institūcija līdz 2017. gada 1. janvārim saņēmusi izvērtēšanai un atzinuma sniegšanai divdesmit vienu kapitālsabiedrības stratēģiju. Aktuālā situācija attiecībā uz stratēģiju esamību un izstrādes progresu atspoguļota turpmāk tabulā Nr.1.

Tabula Nr.1.

|  |  |  |  |  |
| --- | --- | --- | --- | --- |
| **Ministrija** | **Valsts kapitālsabiedrību skaits** | **Stratēģiju skaits, kas apstiprinātas līdz 2016. gadam** | **2016.gadā koordinācijas institūcijai iesniegto stratēģiju skaits** | **Kapitālsabiedrību, kurām vēl nav izstrādātas darbības stratēģijas, skaits** |
| Finanšu ministrija | 5 | 1 | 5 | 0 |
| Ekonomikas ministrija | 4 | 1 | 3 | 1 |
| Satiksmes ministrija | 12 | 10 | 4 | 1 |
| Kultūras ministrija | 14 | 0 | 4 | 10 |
| Tieslietu ministrija | 2 | 0 | 0 | 2 |
| Vides aizsardzības un reģionālās attīstības ministrija | 3 | 1 | 1 | 1 |
| Veselības ministrija | 13 | 13 | 0 | 0 |
| Iekšlietu ministrija | 1 | 0 | 1 | 0 |
| Labklājības ministrija | 1 | 0 | 1 | 0 |
| Izglītības un zinātnes ministrija | 4 | 1 | 0 | 3 |
| Zemkopības ministrija | 3 | 0 | 1 | 2 |
| Nacionālā elektronisko plašsaziņas līdzekļu padome | 2 | 0 | 1 | 1 |
| VAS “Privatizācijas aģentūra” | 1 | 1 | 0 | 0 |

Valsts kapitālsabiedrību vidēja termiņa darbības stratēģiju izstrādē un izvērtēšanā īpaša uzmanība tiek vērsta uz:

1. stratēģijas projektā piedāvātājiem finanšu mērķiem, to atbilstībai un pamatojumam;
2. finanšu mērķu un nefinanšu mērķu savstarpējo saskaņotību, tai skaitā, ņemot vērā nefinanšu mērķu īstenošanas izmaksas un ietekmi uz finanšu mērķiem.

Kā finanšu mērķi parasti tiek noteikti kapitālsabiedrības peļņa, pašu kapitāla atdeve, iemaksājamās dividendes valsts budžetā, likviditātes rādītājs, bet iespējami arī citi specifiski finanšu rādītāji. Koordinācijas institūcija vērtē finanšu mērķus, ņemot vērā kapitālsabiedrības darbības specifiku, t.i., vai kapitālsabiedrība ir komerciāli orientēta, daļēji komerciāli orientēta, pamatā uz nefinanšu mērķiem orientēta. Finanšu mērķi tiek izvērtēti, salīdzinot piedāvātos finanšu mērķus un to plānotās vērtības ar attiecīgo rādītāju vēsturiskajām vērtībām, salīdzināmu privātā sektora uzņēmumu attiecīgo rādītāju vērtībām un vidējiem rādītājiem attiecīgajā nozarē. Situācijās, kad piedāvātie finanšu mērķi ir zemāki nekā vēsturiskie kapitālsabiedrības rādītāji vai nozares vidējie rādītāji, tiek padziļināti vērtēts stratēģijas projektā ietvertais finanšu mērķu pamatojums, kas izriet no ārējiem apstākļiem (preču cenu līmeņa tendences, konkurentu attīstība utt.) un kapitālsabiedrības pašas plānotās darbības (ieplānotās investīcijas, atalgojuma politika, izmaksu posteņu pārskatīšana).

2016. gadā Pārresoru koordinācijas centram tika iesniegti 63 darbības vērtējumi par valsts izšķirošā ietekmē esošo kapitālsabiedrību darbību 2015. gadā, kuros tika novērtēta finanšu un nefinanšu mērķu sasniegšana. 46 no tām Pārresoru koordinācijas centra noteiktais vērtējums par finanšu mērķu izpildi bija “ļoti labi” vai “labi”, kas nozīmē, ka novirzes no plānotajiem rezultātiem nebija vai bija 15 procentu robežās.

1. **Papildus rekomendācija Nr.1. Efektīvi koordinēt un īstenot valsts kapitālsabiedrību un kapitāla daļu pārvaldības funkciju. Koordinācijas institūcijas izveide ir potenciāls sekmēt efektīvāku šīs funkcijas īstenošanu Latvijā, tādēļ Ministru kabinetam jānodrošina, ka koordinācijas institūcijas rīcībā ir pietiekami finanšu un cilvēku resursi, lai nodrošinātu pilnvērtīgu likumā noteikto tās uzdevumu izpildi. Vienlaikus nozaru ministrijām jāapliecina apņēmība sadarboties ar koordinācijas institūciju.**

Koordinācijas institūcijas nodrošinājums ar cilvēku un finanšu resursiem ir pietiekams. Koordinācijas institūcija ir sekmīgi nodrošinājusi ikgadējā konsolidētā pārskata par valsts kapitāla daļām un valsts kapitālsabiedrībām sagatavošanu, nodrošinājusi valsts kapitālsabiedrību darbības rezultātu izvērtēšanu, kā arī atzinumam iesniegto valsts kapitālsabiedrību vidēja termiņa darbības stratēģiju projektu izvērtēšanu un atzinumu sniegšanu. Koordinācijas institūcija papildus iepriekšminētajiem pastāvīgajiem uzdevumiem ir sagatavojusi valdes un padomes locekļu nominācijas procesa īstenošanas vadlīnijas, kā arī informatīvu ziņojumu par iespējamo vēlamās kapitāla atdeves aprēķinu metodiku, abi sagatavotie dokumentu projekti š.g. 4.janvārī tika diskutēti Koordinācijas institūcijas padomes sēdē. Koordinācijas institūcija ir nodrošinājusi pētījuma par valdes locekļu atlīdzību privātajā sektorā koordināciju, pašlaik ir saņemts pētījuma gala nodevums, kura rezultāti un secinājumi tiks izmantoti vadlīniju projekta izstrādei par valdes un padomes locekļu atlīdzības noteikšanu valsts kapitālsabiedrībās. Koordinācijas institūcija ir nodrošinājusi jaunas interneta vietnes un datu bāzes izstrādes projekta koordināciju, kur tiks publicēta aktuālā informācija kapitālsabiedrību pārvaldības jautājumos un kapitālsabiedrību finanšu un darbības rādītāji.

Sadarbība ar nozaru ministrijām notiek pastāvīgi attiecībā uz virkni dažādu jautājumu, tai skaitā, klātienes sanāksmēs diskutējot par valsts kapitālsabiedrību vidēja termiņa darbības stratēģiju projektiem, vadlīniju projektiem un tiesību aktu projektiem. Tiek nodrošināts arī konsultatīvais atbalsts kapitāla daļu turētājiem (gan ministrijām, gan pašvaldībām), kapitālsabiedrībām un citiem par neskaidriem publiskas personas korporatīvās pārvaldības jautājumiem. Koordinācijas institūcija ir nodrošinājusi līdzdalību vairāk nekā trīsdesmit kapitālsabiedrību padomes un valdes locekļu nominācijas procesos, sadarbībā ar nozaru ministrijām nodrošinot vienotu un profesionālu valdes un padomes locekļu amatu kandidātu novērtēšanas un izvirzīšanas procesu. Tāpat koordinācijas institūcija noorganizēja mācību un pieredzes apmaiņas semināru valsts kapitālsabiedrību jaunizveidoto padomju locekļiem, lai veicinātu sekmīgāku jaunizveidoto padomju darbību un tās uzsākšanu. Iepriekšminētais apliecina, ka koordinācijas institūcijas kapacitāte ir pietiekama un sadarbība ar nozaru ministrijām tiek pilnībā nodrošināta visu šīs jomas aktuālo jautājumu risināšanas ietvaros.

1. **Papildus rekomendācija Nr.2. Demonstrēt apņemšanos vismaz lielajās valsts kapitālsabiedrībās pāriet uz Starptautisko finanšu pārskatu standartu izmantošanu. Līdzīgi kā Latvijas NASDAQ OMX biržas kotēto uzņēmumu pamatsaraksta uzņēmumiem, visām lielajām kapitālsabiedrībām būtu jāizmanto Starptautiskie finanšu pārskatu standarti to finanšu pārskatiem, kā to pieļauj jaunais Gada pārskatu un konsolidēto gada pārskatu likums.**

Vairākas lielās valsts kapitālsabiedrības jau pašlaik sagatavo savus gada pārskatus atbilstoši SFPS, tās ir AS “Latvenergo”, VAS “Starptautiskā lidosta “Rīga”” un VAS “Latvijas gaisa satiksme”. Pārējās lielās valsts kapitālsabiedrības ir apstiprinājušas savu gatavību pāriet uz Starptautisko finanšu pārskatu standartu (SFPS) izmantošanu, lielākā daļa no tām šo pāreju īstenos jau 2017.gadā, sastādot pārskatus par 2016.gadu. Vienlaikus atsevišķas valsts kapitālsabiedrības šo pāreju veiks pakāpeniski, sīkākā informācija par to norādīta turpmāk tekstā.

Veselības ministrija norādījusi, ka visas trīs tās turējumā esošās lielās valsts kapitālsabiedrības sāks izmantot SFPS savu gada pārskatu sastādīšanā, sākot ar gada pārskatu par 2016.gadu, bet tās nevarēs uzreiz nodrošināt tajā ietverto datu savstarpēju salīdzināmību ar iepriekšējo divu gadu pārskatos ietvertajiem datiem. Tādēļ pāreja tiks īstenota pakāpeniski un pilnīga gada pārskatu atbilstība SFPS tiks nodrošināta gada pārskatos par 2018. gadu.

Finanšu ministrija norādījusi, ka viena no tās turējumā esošajām kapitālsabiedrībām VAS “Valsts nekustamie īpašumi” (nekustamā īpašuma pārvaldīšanas kapitālsabiedrība) sāks izmantot SFPS 2018. gadā, izstrādājot gada pārskatu par 2017. gadu. Tas atbilst Latvijas izteiktajai apņemšanās, un šāda informācija arī tika ietverta ESAO ziņojumā par korporatīvo pārvaldību Latvijā, galvenais šādas pakāpeniskas pārejas pamatojums ir ievērojamais nekustamo īpašumu skaits, kuriem būs jāveic pārvērtēšana. Jānorāda, ka VAS “Latvijas Loto” neatbilst lielas kapitālsabiedrības kritērijiem, kuri noteikti Gada pārskatu un konsolidēto gada pārskatu likumā, tādēļ šī kapitālsabiedrība nav tiesīga sagatavot gada pārskatus tikai pēc SFPS, bet divu gada pārskatu (viens atbilstoši SFPS un otrs atbilstoši Latvijas normatīvajiem aktiem) sastādīšana būtu nelietderīgs resursu patēriņš un papildus slogs kapitālsabiedrībai.

1. **Papildus rekomendācija No.3. Skaidri definēt valsts kapitālsabiedrību pārvaldības politiku un mērķus. Valsts pārvaldes iekārtas likuma grozījumi, kas pieņemti 2015.gada 22.oktobrī, iezīmē nosacījumus valsts līdzdalībai kapitālsabiedrībās. Ieviešot jauno valsts kapitālsabiedrību pārvaldības politiku, valdībai skaidri jānosaka un jādara zināmi kritēriji, kas tiek izmantoti, lai noteiktu to, kuras preces, pakalpojumi vai īpašumi ir stratēģiski svarīgi un kā valsts līdzdalība kapitālsabiedrībā var tikt pamatota ar sabiedrības interešu aizsardzību.**

Nozaru ministrijas ir iesniegušasgandrīz visusnepieciešamos izvērtējumus un priekšlikumus lēmuma pieņemšanai valdībā attiecībā uz valsts līdzdalības saglabāšanu valsts kapitālsabiedrībās. Tie tikuši sagatavoti un izskatīti Ministru kabinetā atbilstoši Valsts pārvaldes iekārtas likumā noteiktajai procedūrai, tai skaitā konsultējoties ar Konkurences padomi un uzņēmēju nevalstiskajām organizācijām.

* 1. Viens no **stratēģiski svarīgas preces vai pakalpojuma** kritērijiem ir būtiska ietekme uz sabiedrības dzīves kvalitāti, valsts attīstību un drošību. Tas raksturīgs gadījumiem, kad kapitālsabiedrības stratēģiskais mērķis ir saistīts ar publisko funkciju izpildi, piemēram, publiskās lietošanas infrastruktūras uzturēšanu, sabiedrisko pakalpojumu un citu specifisku pakalpojumu sniegšanu, kuriem ir būtiska ietekme uz sabiedrības dzīves kvalitāti un valsts drošību. Šādi piemēri ir:

1. satiksmes nozarē - autoceļu uzturēšana (VAS “ Latvijas autoceļu uzturētājs”, VAS “Latvijas Valsts ceļi”); pasta pakalpojumi visā valsts teritorijā (VAS “Latvijas Pasts”); pārvadājumi pa dzelzceļu (VAS “Latvijas dzelzceļš”, VAS “Pasažieru vilciens”); gaisa satiksmes organizācija (VAS “Starptautiskā lidosta “Rīga””, VAS “Latvijas gaisa satiksme”); utt.;
2. veselības aprūpes nozarē – veselības aprūpes pakalpojumi un ārstniecība (daudzprofilu slimnīcas un psihoneiroloģiskās slimnīcas). Jāatzīmē, ka psihoneiroloģisko slimnīcu darbība ir saistīta arī ar tirgus nepilnību, jo privātā sektora komersanti neuzņemtos šī pakalpojuma sniegšanu brīva tirgus apstākļos;
3. Enerģētikas nozarē – elektroenerģijas ražošana un sadale (AS “Latvenergo”, VAS “Augstsprieguma tīkls”), no kā ir atkarīga jebkuras tautsaimniecības nozares darbība un mājsaimniecības dzīves kvalitāte;
4. Iekšlietu nozarē – Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm un šo amatu kandidātu veselības stāvokļa un psiholoģisko īpašību atbilstību dienestam novērtēšana (VSIA “Iekšlietu ministrijas poliklīnika”);
5. Mediju nozarē - Nacionālās elektronisko plašsaziņas līdzekļu padomes turējumā esošo kapitālsabiedrību (sabiedrisko mediju) darbība, izpildot sabiedrisko pasūtījumu, veidojot nacionālo informācijas telpu un nodrošinot ziņu, informācijas, izglītojošu un kultūras programmu veidošanu (VSIA “Latvijas televīzija”, VSIA “Latvijas Radio”), kas ir stratēģiski svarīgi pakalpojumi, ņemot vērā informatīvās telpas nozīmi sabiedrības izglītošanā, daudzpusīgas, neatkarīgas un objektīvas informācijas sniegšanā.

Valsts vai pašvaldība ir tiesīga noteikt, kuram pakalpojumam vai precei ir piešķirams statuss "stratēģiski svarīgs". Jēdziens "stratēģiski svarīgs" ir saturiski mainīgs un galvenokārt izriet no ilgtermiņa attīstības plānošanas dokumentos noteiktajiem mērķiem, kā arī normatīvajiem aktiem, it sevišķi, ar Satversmē nostiprinātajiem valsts pastāvēšanas pamatiem, personas pamattiesībām un valsts pienākumiem. Mainoties apstākļiem, statuss "stratēģiski svarīgs" katrā konkrētajā gadījumā ir pārskatāms.

* 1. **Stratēģiski svarīgu īpašumu** noteikšanas kritērijs ir to nozīme valsts vai pašvaldības administratīvās teritorijas attīstībai vai valsts drošībai, piemēram, sabiedriski nozīmīgi nekustamie īpašumi, tādi īpašumi, kuri uzskatāmi par valsts ierobežoto resursu. Par šādiem vērtīgiem īpašumiem, piemēram, būtu uzskatāmi valsts autoceļi (VAS “ Latvijas autoceļu uzturētājs”, VAS “Latvijas Valsts ceļi”), valsts dzelzceļa tīkls (VAS “Latvijas dzelzceļš”), elektroenerģijas pārvades un sadales tīkli, elektroenerģijas ražošanas objekti (AS “Latvenergo”, VAS “Augstsprieguma tīkls”); televīzijas un radio apraides infrastruktūra (VAS “Latvijas televīzijas un radio centrs”), valstij piederošās mežu platības (AS “Latvijas Valsts meži”), valsts pārvaldes darbības nodrošināšanai nepieciešamie nekustamie īpašumi (VAS “Valsts nekustamie īpašumi”), nacionālas nozīmes meliorācijas sistēmas un to būves (VSIA “Zemkopības ministrijas nekustamie īpašumi”). Šo īpašumu vērtība ir mērāma simtos miljonu euro un to funkciju izpilde rada ietekmi praktiski uz visu tautsaimniecības nozaru darbību.
  2. **Tirgus nepilnības** noteikšanas kritēriji, kas izmantoti valsts līdzdalības pamatošanai, ir tirgus nespēja nodrošināt sabiedrības interešu īstenošanu, tirgus nespēja nodrošināt augstas kvalitātes pakalpojumu, dabiskā monopola situācija.

Piemēram, Kultūras ministrijas kapitālsabiedrības ir izveidotas un darbojas tādēļ, ka nepieciešams nodrošināt augstas kvalitātes standartu teātra, operas, baleta, koncertu un cirka izrāžu piedāvājumā, kas tiek līdzfinansēts ar valsts budžeta dotāciju augsto izmaksu dēļ, ņemot vērā, ka sabiedrības ierobežotās maksātspējas dēļ to nav iespējams īstenot uz pilnībā komerciāliem pamatiem, kas savukārt būtu pamats šajā tirgū iesaistīties privātā sektora komersantiem.

Līdzīgi, arī Veselības ministrijas kapitālsabiedrību (slimnīcu) darbība atbilstoši sabiedrības interesēm nodrošina augstu kvalitātes standartu, sniedzot valsts apmaksātos plaša spektra veselības aprūpes pakalpojumus, kurus tirgus nav spējīgs nodrošināt sabiedrības interešu īstenošanai atbilstošā apjomā. Piemēram, Veselības ministrijas kapitālsabiedrības nodrošina plaša spektra stacionārās veselības aprūpes pakalpojumus, nodrošina neatliekamo medicīnisko palīdzību, kas ir valsts garantēts veselības aprūpes pakalpojums, un šo palīdzību nenodrošina privātais sektors. Veselības ministrijas kapitālsabiedrības nodrošina epidemioloģiskās drošības pasākumu realizāciju, nodrošina veselības aprūpes speciālistu praktisko profesionālo apmācību, veic zinātniski pētniecisko darbu veselības nozarē.

SIA “Latvijas Nacionālais metroloģijas centrs” (100% kapitāla daļu turētājs Ekonomikas ministrija) vispārējais stratēģiskais mērķis ir veikt uzticamus un augstas precizitātes mērījumus, nodrošināt sabiedrībai nepieciešamos metroloģiskos pakalpojumus, galvenokārt darbojoties tirgus segmentos, kuros ir nepietiekama konkurence vai citi tirgus dalībnieki pakalpojumus nesniedz.

Vides aizsardzības un reģionālās attīstības ministrijas turējumā esošā VAS “Elektroniskie sakari” darbojas jomā, kurā tiek novērsta tirgus nepilnība, proti, pastāv dabiskais monopols. Tas pamatojams ar to, ka sabiedrībai svarīgu pakalpojumu nodrošināšanai ir nepieciešams īstenot radiofrekvenču plānošanu, radiomonitoringu un citas svarīgas funkcijas, šajā nozarē nevar pastāvēt vairāki komersanti, kā arī citi komersanti nebūs ieinteresēti veikt lielus kapitālieguldījumus, jo kapitāla atdeve ir ļoti zema. Vienlaikus radiofrekvences ir ierobežots, sabiedrisks resurss, kuram ir svarīga sociālā, kultūras un ekonomiskā vērtība, turklāt tas ir dabas resurss, kuram nav iespējama aizvietošana vai alternatīvas, tādēļ tas uzskatāms arī par stratēģiski svarīgu īpašumu.

Ministru prezidents M.Kučinskis

Finanšu ministre D.Reizniece-Ozola

Vīza: Pārresoru koordinācijas

centra vadītājs P.Vilks

24.01.2017.09:10.

5201

Vladislavs Vesperis

[vladislavs.vesperis@pkc.mk.gov.lv](mailto:vladislavs.vesperis@pkc.mk.gov.lv)

67082812